Rower vas, een geskiet wat glo Universitas-studente teisterUniversitas- akademiese hospitaal in Bloemfontein Die polisie in Bloemfontein het een persoon in hegtenis geneem en ŉ vermeende rower doodgeskiet wat glo studente van Universitas geteister en beroof het. Kol. Thandi Mbambo, woordvoerder van die polisie, het gesê ŉ student het Vrydagaand omstreeks 22:00 met sy vriende gesit en kuier by ŉ kommune in Stegmannstraat. “Drie gewapende mans het op die huis toegeslaan en hulle beveel om op die grond te lê.” Die rowers het twee skootrekenaars uit die kombuis gesteel, en nog twee skootrekenaars en ŉ selfoon uit een van die studente se kamers gesteel. “Net toe hulle op die vlug wou slaan, het nog ŉ student uit sy kamer gekom en hulle het nóg twee skootrekenaars en sy selfoon gesteel,” het Mbambo verduidelik. ŉ Provinsiale taakspan, wat reeds besig was om verskeie studentehuis-rooftogte te ondersoek, het leidrade opgevolg wat hulle tot ŉ huis in JB Mafora gelei het. “Die verdagtes is net ná 23:00 in ŉ huis aangetref waar een van hulle bly. Toe polisiebeamptes by die toneel opdaag, het een van die verdagtes ŉ vuurwapen te voorskyn gebring en polisiebeamptes het in reaksie op hom gevuur. Hy is noodlottig gewond.” ŉ 31-jarige man is in hegtenis geneem, maar ŉ derde verdagte het ontsnap. “Die polisie het die vermoedelik gesteelde eiendom gevind en ook beslag gelê op ŉ vuurwapen,” het Mbambo gesê. Die 31-jarige man sal binnekort in die hof verskyn op aanklag van huisroof en die besit van ŉ ongelisensieerde vuurwapen. Die span is steeds op soek na die derde man. Die onafhanklike polisieondersoekdirektoraat (Opod) sal die skietery ondersoek.